Here is a page extracted from Wikipedia that may contain CSS, HTML, and a lot of unformatted text.

Title: Moco
Content: O moco (d'o latín <mucus) u a mucosidat (cultismo que dimana de l'anterior) ye una substancia de base acuosa, viscosa y pegallosa, d'orichen biolochica, que fan as celulas caliciformes d'o epitelio celindrico que se troba en as superficies d'os organs que son exposaus a o medio externo y que les sirve pa protección. En o cuerpo humano, en i hai en o tracto respiratorio, dichestivo, reproductor, en os uellos, as orellas y a larinche. Atros animals, como os peixes, os amfibios y os moluscos en tienen tamién en a piel.

En condicions normals, o moco guarda contra la deshidratación, l'ataque bioquimico u bacteriolochico u simplament s'emplega como lubricant. Cuan se'n produce en exceso puet estar simptoma d'una malautía.

O moco contiene grans cantidaz de glicoproteínas y proteoglicans, pero tamién anti-cuerpos pa desfensa de l'organismo.

En a cultura popular 

Coloquialment, a o moco d'as vías respiratorias humanas se le diz «mocos», en plural. As restas secas d'ista substancia que se puede quitar de puestos como o naso tamién reciben ixe nombre plural y contable. Cuan uno ye acatarrau y se'n tiene a-saber-los, con muergo (conchestión nasal) u sin él, se diz que se tiene mocallera,  u un mocarol que pa qué.

Con ixe zaguer palabro se diz tamién a o nino que tiene muitos mocos, tamién de manera coloquial, ye feto un «mocarol». En Sobrarbe, un peyorativo de crío ye mocallo, u «mocai» en a val de Chistau (cast. mocoso): «Calla tú! que no yes mas que un mocallo!».

O verbo que s'emplega pa describir l'acción de sacar-se os mocos d'o naso aventando en un mocador ye mocar-se. Deixar a uno «mocau» ye deixar-lo con a boca ubierta, batalera, de sorpresa u admirau.

Referencias

Se veiga tamién 

Tos.
Conchestión nasal u «muergo».
Morgallo, que no s'ha de confundir con a malautía d'os animals.

Signos clinicos
Fluidos corporals